ORDE do 30 de abril de 2007 pola que se regula a captura e o desembarque de determinadas especies peláxicas durante a campaña 2007.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 15/05/2007

A Lei 6/1993, do 11 de maio, de pesca de Galicia, prevé actuacións da Administración autonómica orientadas a regular o esforzo pesqueiro, para garantir o equilibrio entre a explotación sustentable e responsable dos recursos e a conservación destes.
O artigo 51 b) do Decreto 424/1993, do 17 de decembro, polo que se aproba o Regulamento da actividade pesqueira e das artes e aparellos de pesca permisibles en Galicia, faculta a Consellería de Pesca e Asuntos Marítimos para regular as campañas de especies peláxicas e para fixar os topes de capturas de cada especie.
A presente orde establece as cotas máximas de captura por buque e período de tempo para as especies de sardiña e xurelo, co obxecto de regular o esforzo pesqueiro, garantir a conservación e xestión sustentable das súas poboacións e mellorar a súa comercialización mantendo o nivel axeitado dos prezos e os ingresos dos pescadores.
Efectuose consulta previa ao sector afectado.
Na súa virtude, por proposta da Dirección Xeral de Recursos Mariños,
DISPOÑO:
Artigo 1º.-Obxecto e ámbito de aplicación.
A presente orde ten por obxecto regular as capturas e os desembarques de determinadas especies de pequenos peláxicos dos buques autorizados a exercer a pesca de cerco que desembarquen as súas capturas nos portos do ámbito territorial desta comunidade autónoma.
Artigo 2º.-Volume de capturas e desembarques diarios.
1. Os buques ateranse no volume das súas capturas e desembarques aos seguintes topes máximos diarios, respectando en todo caso os totais admisibles de capturas (TAC) e cotas establecidas:
-Sardiña (Sardina pilchardus): 7.000 kg.
-Parrocha (sardiña de 11 a 15 cm de talla): 2.000 kg.
-Xurelo (Trachurus spp.): 6.000 kg.
-Mestura ou varios (entendéndose por mestura cando a especie máis abundante non supere o 80% do total das capturas): 10.000 kg.
2. Os límites diarios establecidos no número anterior deben considerarse referidos ás capturas obtidas nas xornadas de pesca contadas por días naturais.
Artigo 3º.-Cesión de excedentes.
Se as capturas obtidas superasen as cantidades sinaladas, a cesión dos excedentes a outras embarcacións poderá facerse unicamente cando se leve a cabo no mar, fóra do porto, quedando prohibido o transbordo e traspaso deles noutras condicións.
Artigo 4º.-Portos de desembarque.
1. Para a descarga de especies peláxicas autorízanse os seguintes portos: Ribadeo, Foz, Burela, San Cibrao, Celeiro, Cariño, Sada, A Coruña, Malpica de Bergantiños, Laxe, Camariñas, Portosín, Aguiño, Ribeira, Cambados, Portonovo, Marín, Bueu e Vigo.
2. Non obstante, segundo o disposto no punto 3º do artigo 16 do Decreto 419/1993, do 17 de decembro, polo que se refunde a normativa vixente sobre descarga, primeira venda e comercialización dos recursos mariños en fresco, se os lotes vendidos por telefonía se pretenden descargar nun porto distinto ao da venda, a entidade concesionaria da lonxa ou a responsable do centro de venda estará obrigada a comunicalo de forma inmediata á Sala de Operacións da Subdirección Xeral de Gardacostas de Galicia (fax: 981 54 15 31) e non poderá realizarse a descarga ata dúas horas despois de ser transmitida esta comunicación.
Artigo 5º.-Utilización de portos diferentes ao da base.
Os buques poderán empregar, con carácter circunstancial, para as súas actividades pesqueiras portos diferentes ao do seu porto base, coas seguintes limitacións:
-O cumprimento da normativa específica do porto.
-O estrito respecto aos usos e costumes dos pescadores locais.
-A capacidade de atracada e subministración dos servizos básicos.
Artigo 6º.-Tamaños mínimos do xurelo.
1. De acordo co disposto nos regulamentos (CE) polos que se establecen, para cada ano, as posibilidades de pesca e as condicións correspondentes para determinadas poboacións e grupos de poboacións de peixes, aplicables en augas comunitarias, e no caso dos buques comunitarios nas demais augas onde sexa necesario establecer limitacións de capturas, no caso do xurelo (Trachurus spp.), admitirase un 5% en peso e en cómputo total, con tamaño comprendido entre 12 e 14 cm. Para os efectos do control desta cantidade, aplicaráselle o coeficiente 1,2 ao peso dos desembarques.
2. Para os efectos de control e xestión desta cota, as correspondentes federacións provinciais de confrarías de pescadores e asociacións remitiranlle á Dirección Xeral de Recursos Mariños, antes do día 15 de cada mes, a información relativa ás cantidades de xurelo de tamaño comprendido entre 12 e 14 cm capturadas durante o mes anterior.
Artigo 7º.-Horario de pesca.
Establécese o seguinte horario de pesca:
Desde as 12.00 horas do luns ata as 16.00 horas do venres.
As horas que se sinalan entenderanse como de saída e de entrada no porto.
Artigo 8º.- Sancións.
O incumprimento do establecido nesta orde sancionarase segundo o establecido na Lei 8/2004, do 30 de xullo, de protección, control, infraccións e sancións en materia marítimo-pesqueira de Galicia.
Disposición adicional
Vixencia.- O disposto nesta orde terá vixencia ata a expresa regulación da próxima campaña.
Disposición derrogatoria
Queda derrogada a Orde do 1 de xullo de 2004, pola que se regula a pesca peláxica coa arte de cerco na campaña 2004.
Disposicións derradeiras
Primeira.-Facúltase o director xeral de Recursos Mariños para ditar as resolucións precisas para o mellor cumprimento do aquí establecido.
Segunda.-A presente disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de abril de 2007.
Carmen Gallego Calvar
Conselleira de Pesca e Asuntos Marítimos